‘कमला ते सूरज’ दे पात्र बी लेखक दे जीवन दे जींदे-जगदे पात्र गै नेईं ओह‌्दे बड़ी जिगरी सरबन्धी पात्र न। जदूं साठे हुन्दी नौकरी धर्मार्थ मैह् कमें च वैष्णों देवी ही उत्थें उन्दी झत इक कमला नां दी कुड़ौ कन्नै होई जोह‌्दा दादा उत्थें जोत्ती दा कम्म करदा हा। साठे होरें वैष्णों देवी जाइयै यात्रुएं दी स्हूलतें आस्तै किश फरे-बदल कीते। उस ब्राह्नाणै दा कमरा आफिस बनाई ओड़ेआ ते ब्रह्नणै गी होर कोई कमरा देई ओड़ेआ। पर ब्रह्नाणै इस गल्लै गी समझी नेई सकेआ ते खुंदक खान लगा पर ओह‌्दी बाह्‌रें ब’रें दी पोत्री कमला गल्ल समझी गेई ते आखन लगी ‘चलो, बाबा, साह‌्‌ब ठीक आखदे न।’ एह् गल्ल सुनियै साठे हुन्दे मनै च कमला गित्तै थाह‌‌्‌र बनी गेआ। इस क्हानी च साठे होरें कमला दा पूरा रेखचित्र खिच्ची टकाए दा ऐ ओह्‌दा रंग-रूप, गल्ल-बात, सभाς-स्वातम, हाजर-जबाबी, नेतागिरी ते हमदर्दी। कमला ने साठे हुन्दे बमार होने पर उन्दी बड़ी टैह‌्ल-सेवा कीती। ठीक होने पर साठे होरें उसी आखेआ, ‘में तुगी किश नेई दित्ता दस्स तूं केह् लैना ऐ?’ कमला ने आखेआ, ‘में बिना लैते तुसाढ़े कशा मता किश लेई लैता ऐ, में किश नेईं लैना। इस जम्मै च नेईं, तां अगलै जन्म में तुसाढ़ै कशा मता किश लैना ऐ।’ साठे हुन्दी उत्थूं बदली होई गेई। चौं-पं’जें ब’रें परैन्त साठे होरें गी कुसै कोला पता लग्गा जे कमला दा ब्याह् कोल गै कुसै ग्रां च होई गेआ ते ब्याह् दे दौं-त्रौं म्हीनें बाद ओह् पूरी होई गेई। कमला दे पूरे होने दे बाह्‌‌‌रें ब’रें बाद साठे हुन्दे घर इक कंजकै जन्म लैता जेह‌्दा नां उनें सूरज रक्खेआ। साठे होरें गी सेही होन्दा हा जे कमला गै उन्दे घर सूरज बनियै आई ऐ। ओह‌्दा सभाς बी कमला कन्नै पूरा मिलदा ऐ।